Clyde Drexler

Clyde Austin Drexler (sündinud 22. juunil 1962 New Orleansis) on endine USA korvpallur, kes mängis NBA korvpalliliiga Portland Trail Blazersi ja Houston Rocketsi klubis kokku 15 hooaega, tulles 1995. aastal ka NBA meistriks. Drexler võitis 1992. aasta Barcelona olümpiamängudel legendaarse Dream Teami koosseisus kuldmedali ja on valitud korvpalli kuulsuste halli.

 Keskkool 
Clyde Drexler õppis 1978–1980 Ross Sterlingi keskkoolis. Viimasel aastal keskmängija positsioonil tegutsenud Drexler jäi ülikoolidele silma 1979. aasta jõuluturniiril, kui kogus Sharpstowni vastu 34 punkti ja 27 lauapalli.

 Ülikool 
Clyde Drexler õppis 1980–1983 Houstoni ülikoolis. Kahel viimasel aastal jõudis Houston NCAA korvpalliturniiril poolfinaali. 1983 valiti ta USA üliõpilaskorvpalli sümboolsesse esiviisikusse. Drexler tegi vaheltlõigetes ülikooli rekordi ning on seni ainus mängija Houstoni ülikooli ajaloos, kes on visanud üle 1000 punkti, võtnud maha üle 900 lauapalli ja jaganud üle 300 resultatiivse söödu.

 NBA 
Clyde Drexleri valis Portland Trail Blazers 1983. aasta draftist 14. valikuna. Ta kuulus 1983–1995 Portlandi ja 1995–1998 Houston Rocketsisse, kus mängis Hakeem Olajuwoni kõrval. Hea hüppevõime ja kiirus tegid temast peagi liiga ühe parima tagamängija.

1995 tuli ta Houstoniga NBA meistriks, 1990. ja 1992. aastal jäi finaalis teiseks. NBA ''play-offides käis ta väljakul 145 kohtumises.

Clyde Drexler viskas karjääri jooksul 22 195 punkti (keskmiselt 20,4 mängus), hankis 6677 lauapalli (keskmiselt 6,1) ja andis 6125 resultatiivset söötu (keskmiselt 5,6). Portlandi kasuks viskas ta 18 040 punkti, võttis 5339 lauapalli ja tegi 1795 vaheltlõiget, mis on klubi rekordid. Drexler tegi NBA-s 24 kolmikduublit.

NBA tähtede mängus osales ta 10 korda: 1986, 1988–1994, 1996 ja 1997. 1992. aastal valiti ta NBA sümboolsesse esiviisikusse.

Clyde Drexleri isiklikud rekordid NBA-s on 50 punkti, 18 lauapalli, 16 tulemuslikku söötu, 10 vaheltlõiget (2 korda) ja 5 viskeblokeeringut (2 korda).

 NBA karjäär hooaegade kaupa 
Clyde Drexler valiti 1983. aasta NBA draft'ist 14. valikuna. Esimesel, 1983/84. hooajal viskas Drexler keskmiselt 17 minutiga 7,7 punkti. Teisel, 1984/85. hooajal viskas Drexler keskmiselt 17,2 punkti, krabas 6 lauapalli ja andis 5,5 korvisöötu.  

1985/86. hooajal valiti Drexler esimest korda NBA tähtede mängule, kui ta keskmised näitajad olid 18,5 punkti, 5,6 lauapalli ja 8 tulemuslikku söötu mängus. Tol hooajal oli ta keskmiselt 2,63 vaheltlõikega NBA-s paremuselt kolmas. 

Drexleri 1986/87. hooaeg oli samuti väga hea, kuid hoolimata keskmiselt 21,7 punktist, 6,3 lauapallist, 6,9 söödust ja 2,49 vaheltlõikest teda tähtede mängule ei valitud. Koos Larry Birdi ja Magic Johnsoniga olid nad ainsad, kes viskasid tol hooajal keskmiselt üle 20 punkti, andsid üle 6 resultatiivse söödu ja võtsid maha üle 6 lauapalli. 

Tema järgmine, 1987/88. hooaeg oli elu üks parimaid ning ta saavutas põhihooaja kõige väärtuslikuma mängija (MVP) valimistel viienda koha. Tol hooajal sai ta kirja 27 punkti, 6,6 lauapalli, 5,8 söötu ja 2,51 vaheltlõiget mängus. Ta valiti NBA teise sümboolsesse viisikusse. Oma teises tähtede mängus viskas ta 15 minutiga 12 punkti ja noppis 5 lauapalli.  

Hooajal 1988/89 viskas Drexler oma karjääri parimad 27,2 punkti mängus, noppis 7,9 lauapalli ja andis 5,8 korvisöötu, kuid hoolimata heast põhihooajast kaotati väljalangemismängude avaringis Los Angeles Lakersile. 

1989/90. hooajal kogus Drexler keskmiselt 23,3 punkti, 6,9 lauapalli ja 5,9 resultatiivset söötu mängus ning ta valiti NBA kolmandasse sümboolsesse viisikusse. Sel hooajal viis Drexler Portlandi NBA finaali, kus tuli tunnistada Detroit Pistonsi paremust. 21 väljalangemismängu jooksul viskas ta keskmiselt 21,4 punkti ja noppis 7,2 lauapalli, finaalseerias kerkisid need näitajad 26,4 punkti ja 7,8 lauapallini.

1990/91. hooajal teenis Portland põhihooajal 63 võitu ja 19 kaotust ning keskmiselt 21,5 punkti, 6,7 lauapalli ja 6 tulemuslikku söötu kogunud Drexler valiti NBA teise sümboolsesse viisikusse. 1991/92. hooajal viskas Drexler keskmiselt 25 punkti mängus, olles NBA paremuselt neljas skooritegija, ning ta valiti NBA esimesse sümboolsesse viisikusse. Lisaks tõi ta keskmiselt 6,6 lauapalli, 6,7 resultatiivset söötu ja 0,92 viskeblokeeringut mängus. 

1992/93. hooajal pidi Drexler vigastuse tõttu 33 kohtumist vahele jätma ning 49 mänguga kujunesid tema hooaja keskmisteks 19,9 punkti, 6,3 lauapalli ja 5,7 resultatiivset söötu mängus. Hooajal 1993/94 tegi Drexler kaasa 68 mängu, kus viskas keskmiselt 19,2 punkti, noppis 6,5 lauapalli ja andis 4,9 tulemuslikku söötu. 

1994/95. hooajal vahetati Drexler Houston Rocketsisse, kelle meeskonnas tõi ta 35 mänguga keskmiselt 21,4 punkti ja 7 lauapalli. Koos Hakeem Olajuwoniga tuli Drexler esimest ja ainsaks jäänud korda NBA meistriks. Play-off'''is mängis Drexler 22 mängu, kus tõi keskmiselt 20,5 punkti ja 7 lauapalli. 

1995/96. hooajal osales Drexler põlvevigastuste tõttu vaid 52 mängus. Keskmiselt viskas ta sel hooajal 19,3 punkti. Drexler valiti läbi aegade 50 parima korvpalluri sekka ja 24. novembril 1995 sai temast 24. mängija, kes oli visanud NBA karjääri jooksul vähemalt 20 000 punkti. 

Hooajal 1996/97 viskas ta 18 punkti, noppis 6 lauapalli ja andis 5,7 söötu, lisaks tegi ka kolm kolmikduublit. Drexleri karjääri viimaseks jäänud 1997/98. hooajal viskas ta keskmiselt 18,4 punkti, hankis 4,9 lauapalli ja andis 5,5 resultatiivset söötu mängus. 

Välislingid
 Clyde Drexler – NBA.com
 Clyde Drexler – Basketball-Reference.com

Kategooria:Ameerika Ühendriikide korvpallurid
Kategooria:Sündinud 1962